रोहतक. पीजीआई का इमरजेंसी विभाग, यहां गंभीर हालत में आने वाले मरीजों की जान बचाने के लिए एक-एक सेकंड कीमती होता है। इस पर प्रबंधन के एक फैसले ने यहां हररोज आने वाले 800 मरीजों के लिए परेशानी खड़ी कर दी है। रेजीडेंट डॉक्टरों की पिछले सप्ताह हुई हड़ताल के तहत बुधवार दाेपहर दो बजे पीजीआई की इमरजेंसी वार्ड के मुख्य गेट को ही बंद कर दिया गया।
अब मरीजों को गैलरी वाले छोटे गेट से एंट्री लेनी होगी। इस गेट से एक समय में एक ही स्ट्रेचर अंदर दाखिल हो सकता है। गैलरी भी तंग होने के कारण आर्थो व मेडिसन यूनिट के पास भीड़ लग गई है। इसके विपरित मुख्य गेट काफी बड़ा है, जिससे कई मरीज एक साथ आराम से अंदर दाखिल हो सकते हैं। पास में कार्ड बनाने की विंडो, मेडिसन व सामने अस्पताल का मुख्य द्वारा इन तमाम चीजों को देखने के बाद ही इमरजेंसी वार्ड का मुख्य द्वार बनवाया गया था। वहीं, डॉक्टरों का तर्क है कि मुख्य गेट से प्रवेश होने के कारण सर्जरी व आर्थो यूनिट के आसपास भीड़ काफी होती है। इसके कारण उन्हें उपचार करने में परेशानी होती है और झगड़े होते हैं।
पिछले सप्ताह इमरजेंसी वार्ड में घायल के साथ आए दो युवकों ने सर्जरी व ऑर्थो विभाग के डॉक्टरों के साथ मारपीट की थी। इसके विरोध में एक दिन रेजीडेंट्स डाॅक्टरों ने हड़ताल की। उनकी एक मांग यह भी थी कि इमरजेंसी वार्ड के मेन गेट को बंद किया जाए। इस पर ही प्रबंधन ने बुधवार को यह फैसला लिया। कुलपति कार्यालय में प्रबंधन के शीर्ष अधिकारियों व आरडीए प्रतिनिधियों के साथ सुरक्षा के मुद्दे पर बुधवार देरशाम तक बैठक का दौर जारी रहा।
आरडीए प्रधान डॉक्टर जगवीर ग्रेवाल ने बताया कि मेन गेट की वहज से मरीज सीधे सर्जरी के डॉक्टरों के पास पहुंचते थे। फिर चाहे वह आर्थो का हो अथवा मेडिसन का। झगड़े की एक वजह भीड़ भी है। इसलिए गेट बंद रखने की मांग की गई थी। मरीज को गाइड करने की जिम्मेदारी सीएमओ की है।
पीजीआई के निदेशक डॉक्टर राकेश गुप्ता ने बताया कि आरडीए की मांग पर ऐसा किया है। हालांकि साथ वाला दरवाजा खोल दिया है। ये गेट पहले बंद था।
hin_Deva hin_Deva hin_Deva hin_Deva hin_Deva